CELEX: 32016D1910
Language: hu
Date: 2016-10-28 00:00:00
Title: A Bizottság (EU) 2016/1910 végrehajtási határozata (2016. október 28.) egyes harmadik országok tekintetében a kormányok részére fizetett összegekre vonatkozó beszámolási követelményeknek a 2013/34/EU európai parlamenti és tanácsi irányelv 10. fejezetében foglalt követelményekkel való egyenértékűségéről (EGT-vonatkozású szöveg)

29.10.2016   
            
            
               HU
            
            
               Az Európai Unió Hivatalos Lapja
            
            
               L 295/82
            
         A BIZOTTSÁG (EU) 2016/1910 VÉGREHAJTÁSI HATÁROZATA
   (2016. október 28.)
   egyes harmadik országok tekintetében a kormányok részére fizetett összegekre vonatkozó beszámolási követelményeknek a 2013/34/EU európai parlamenti és tanácsi irányelv 10. fejezetében foglalt követelményekkel való egyenértékűségéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a meghatározott típusú vállalkozások éves pénzügyi kimutatásairól, összevont (konszolidált) éves pénzügyi kimutatásairól és a kapcsolódó beszámolókról, a 2006/43/EK európai parlamenti és tanácsi irányelv módosításáról, valamint a 78/660/EGK és a 83/349/EGK tanácsi irányelv hatályon kívül helyezéséről szóló, 2013. június 26-i 2013/34/EU európai parlamenti és tanácsi irányelvre (1) és különösen annak 47. cikkére,
   tekintettel a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról szóló, 2004. december 15-i 2004/109/EK európai parlamenti és tanácsi irányelvre (2) és különösen annak 6. cikkére,
   mivel:
   
               (1)
            
            
               A 2013/34/EU irányelv 46. cikkében meghatározott egyenértékűségi értékelés célja, hogy csökkentse az adminisztratív terhet és elkerülje a kettős beszámolással kapcsolatos kérdéseket a nyersanyag-kitermelő iparágakban működő vagy a természetes erdők fakitermelésével foglalkozó nagyvállalkozások és valamennyi közérdeklődésre számot tartó gazdálkodó egység tekintetében, amelyek a 2013/34/EU irányelv 42. cikkében említett, kormányok részére történő kifizetésekre vonatkozó jelentést készítenek és tesznek közzé. A 2004/109/EK irányelv 6. cikke értelmében a nyersanyag-kitermelő iparágakban működő vagy a természetes erdők fakitermelésével foglalkozó kibocsátók a szóban forgó irányelv 10. fejezetével összhangban évente jelentést készítenek a kormányok részére történő kifizetésekről.
            
         
               (2)
            
            
               A 2013/34/EU irányelv 46. cikke mentesíti a nyersanyag-kitermelő iparágakban működő vagy a természetes erdők fakitermelésével foglalkozó vállalkozásokat a 2013/34/EU irányelv 10. fejezetének követelményei szerinti, kormányok részére fizetett összegekre vonatkozó beszámolók készítése és közzététele alól oly mértékben, amelyben az érintett kifizetéseket a vállalkozások teszik közzé az egyenértékű harmadik országbeli beszámolási követelmények szerinti jogi kötelemből adódóan. Az ilyen jogi kötelem ténylegesen sérthetné a leányvállalatok miatt az anyavállalatot. Ebben az esetben a vállalkozások egyes harmadik országokban a jogi beszámolási követelmények hatálya alá eső kifizetéseikről a szóban forgó, egyenértékűnek ítélt harmadik országbeli beszámolási követelmények szerint számolnának be. Valamennyi egyéb, fennmaradó kifizetés tekintetében a vállalkozások az uniós jog által meghatározott, vonatkozó követelmények szerint számolnának be. Az érintett vállalkozásoknak ettől függetlenül eleget kellene tenniük a 2009/101/EK európai parlamenti és tanácsi irányelv
                   (3) 2. fejezetének megfelelően az egyes tagállamok törvényei által meghatározottak szerinti jelentés-közzétételre vonatkozó kötelezettségüknek, ideértve a tagállamok által a dokumentumok nyilvános rendelkezésre állására meghatározott időtartamot is.
            
         
               (3)
            
            
               A harmadik országok beszámolási követelményeinek egyenértékűségét a 2013/34/EU irányelv 46. cikkének (3) bekezdésében foglalt kritériumok szerint kell értékelni. A kritériumok mindenekelőtt az alábbiakra vonatkoznak: az érintett vállalkozások köre, a fizetett összegek kedvezményezettjei, a beszámolóban szerepeltetett fizetett összegek, a beszámolóban szerepeltetett fizetett összegek forráshoz rendelése, a beszámolóban szerepeltetett fizetett összegek bontása, az összevont alapon történő beszámolást maguk után vonó tényezők, a beszámoló közlésének eszköze, a beszámoló-készítés gyakorisága és a beszámolási kötelezettség alóli kibújás megakadályozását célzó intézkedések.
            
         
               (4)
            
            
               Kanada elfogadta a kormányok részére fizetett összegekre vonatkozó beszámolási követelményeket (A nyersanyag-kitermelő ágazat átláthatósági intézkedéseiről szóló, 2015. június 22-i törvény és technikai jelentéstétellel kapcsolatos előírásai). A 2013/34/EU irányelv 46. cikkének (3) bekezdésében felsorolt kritériumokat illetően e beszámolási követelmények lényegében a 2013/34/EU irányelv 10. fejezetében és a 2004/109/EK irányelv 6. cikkében foglalt rendelkezésekkel egyenértékű eredményre vezetnek. E beszámolási követelmények a csak a nyersanyag-kitermelő iparágban tevékeny vállalkozásokra és kibocsátókra vonatkoznak. A Bizottság arra a következtetésre jutott, hogy a vállalkozások és kibocsátók által kizárólag a nyersanyag-kitermelő iparágban folytatott tevékenységeik vonatkozásában a kormányok részére fizetett összegekre vonatkozó beszámolóval összefüggő kanadai beszámolási követelményeket egyenértékűnek kell tekinteni a 2013/34/EU irányelv 10. fejezetének követelményeivel.
            
         
               (5)
            
            
               Az e határozat tárgyát képező harmadik országokban a kormányok részére fizetett összegekre alkalmazandó beszámolási követelmények rendszeres felülvizsgálata nem sérti annak lehetőségét, hogy a Bizottság különleges felülvizsgálatot végezzen, amennyiben a vonatkozó fejlemények szükségessé teszik, hogy a Bizottság újraértékelje az e határozattal biztosított egyenértékűséget. Az újraértékelés e határozat visszavonásához vezethet.
            
         
               (6)
            
            
               Az e határozatban előírt intézkedések összhangban vannak a 2013/34/EU irányelv 50. cikkének (1) bekezdése alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2013/34/EU irányelv 47. cikkének és a 2004/109/EK irányelv 6. cikkének alkalmazásában az e határozat mellékletében felsorolt harmadik országoknak a nyersanyag-kitermelő iparágban működő vállalkozásokra és kibocsátókra alkalmazandó beszámolási követelményei – a 2013/34/EU irányelv 41. cikkének (1) bekezdésében foglaltak szerint – egyenértékűnek tekintendők a kormányok részére fizetett összegekről szóló 2013/34/EU irányelv 10. fejezetének követelményeivel.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. október 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 182., 2013.6.29., 19. o.
   
   
      (2)  HL L 390., 2004.12.31., 38. o.
   
   
      (3)  Az Európai Parlament és a Tanács 2009. szeptember 16-i 2009/101/EK irányelve az egész Közösségre kiterjedő egységes biztosítékok kialakítása érdekében a tagállamok által a társasági tagok és harmadik személyek érdekei védelmében a Szerződés 48. cikkének második bekezdése szerinti társaságoknak előírt biztosítékok összehangolásáról (HL L 258., 2009.10.1., 11. o.).
   
      MELLÉKLET
      HARMADIK ORSZÁGOK LISTÁJA AZ 1. CIKK ALKALMAZÁSÁBAN (A NYERSANYAG-KITERMELŐ IPARÁGBAN MŰKÖDŐ VÁLLALKOZÁSOK ÉS KIBOCSÁTÓK)
      
               
                  (1)
               
               
                  Kanada